
     Dokument parlamentar

PËR
PROJEKTLIGJIN “PËR PRANIMIN E NDRYSHIMEVE TË STATUTIT TË ROMËS PËR GJYKATËN NDËRKOMBËTARE PENALE, PËR KRIMIN E AGRESIONIT, RATIFIKUAR ME LIGJIN NR.8984, DATË 23.12.2002”

Drejtuar:  Z. Igli Hasani
                Kryetar i Komisionit për Evropën dhe Punët e Jashtme

                Z. Ervin Hoxha
                Relator
	
                Komisionit për Evropën dhe Punët e Jashtme
	      

· Hyrje

Projektligji “Për Pranimin e Ndryshimeve të Statutit të Romës për Gjykatën Ndërkombëtare Penale, për krimin e agresionit, ratifikuar me ligjin nr. 8984, datë 23.12.2002” është propozuar nga Këshilli i Ministrave.

Komisioni për Evropën dhe Punët e Jashtme e shqyrton projektligjin në cilësinë e komisionit për dhënie mendimi në zbatim të neneve 32-38 të Rregullores së Kuvendit.


· Baza kushtetuese e projektligjit
Nga ana juridike procedurale, projektligji i nënshtrohet procedurave të parashikuara në nenin 78 dhe nenin 83, pika 1, e Kushtetutës.

Projektligji vjen në përputhje me nenin 121 të Kushtetutës, nenin 18 të ligjit nr.43/2016, “Për marrëveshjet ndërkombëtare në Republikën e Shqipërisë”, të ndryshuar.


· Qëllimi, përmbajtja dhe efektet e pritshme të projektligjit

Qëllimi i këtij projektligji është pranimi i ndryshimeve të Statutit të Romës për Gjykatën Ndërkombëtare Penale për krimin e agresionit, ratifikuar nga Republika e Shqipërisë me ligjin nr.8984, datë 23.12.2002. Pra, të pranohet formalisht nga Republika e Shqipërisë ndryshimi i Statutit të Romës për krimin e agresionit duke u bërë pjesë e kuadrit ndërkombëtar që ndëshkon këtë krim.

Pas hyrjes në fuqi të Statutit, shtetet anëtare kanë miratuar ndryshimet në Konferencën e Kampalas në vitin 2010. Me konsensus janë miratuar dy Rezoluta. 
· Rezoluta nr.IÇ-ASP/16/ Res 5, me subjekt “Aktivizimin e juridiksionit të Gjykatës për krimin e agresionit” përcakton se Gjykata ka të drejtë të hetojë dhe gjykojë krimin e agresionit të kryer nga nje shtet palë.
· Rezoluta nr.IÇ-ASP/16/ Res 4, me subjekt “Ndryshimet e nenit 8, të Statutit të Romës” zgjeron listën e krimeve të luftës.

Statuti i Romës është traktati themelues i Gjykatës Ndërkombëtare Penale i miratuar në vitin 1998 në Romë dhe ka hyrë në fuqi në 1 korrik 2002. Në thelb ky Statut përcakton juridiksionin e Gjykatës për katër krimet më të rënda në komunitetin ndërkombëtar, krimet e gjenocidit, krimet kundër njerëzimit, krimet e luftës dhe krimi i agresionit. Siç e përmendëm edhe më lart, vendi ynë e ka ratifikuar Statutin e Romës me ligjin nr.8984 datë 23. 12.2002, duke u bërë palë e këtij instrumenti ndërkombëtar dhe duke njohur juridiksionin e Gjykatës Ndërkombëtare Penale. 

Ky projektligj synon të përkufizojë në mënyrë të qartë krimin e agresionit, në përputhje me nenin 8 bis të ndryshuar të Statutit, duke e bërë më të lehtë identifikimin dhe dallimin e kësaj vepre nga vepra të tjera penale ndërkombëtare. Sipas këtij përkufizimi të ri “krimi i agresionit” nënkupton planifikimin, përgatitjen, fillimin ose ekzekutimin prej një personi me një pozicion që ushtron kontroll mbi, ose që drejton veprimet politike ose ushtarake të një Shteti të një veprimi agresioni i cili nga karakteri, rëndësia dhe shkalla përbën një shkelje të hapur të Kartës së Kombeve të Bashkuara.

Mbrojtje më e mirë ndërkombëtare, duke qenë se gjykata është një institucion i përhershëm, që ka kompetencë të ushtrojë juridiksionin e saj mbi personat në lidhje me krimet më serioze, që janë shqetësim për bashkësinë ndërkombëtare, si dhe është plotësim i juridiksioneve penale kombëtare, ndihmon në mbrojtje më të mirë të Shqipërisë ndaj rrezikshmërisë së këtij krimi ndërkombëtar. Gjithashtu forcon edhe bashkëpunimin e Shqipërisë me Gjykatën Ndërkombëtare.

Kushtetuta e Republikës së Shqipërisë parashikon se e drejta përbën bazën dhe kufijtë e veprimtarisë së shtetit, ndaj në kushtet kur krimi i agresionit nuk është i parashikuar në Kodin Penal të Republikës së Shqipërisë, me qëllim sigurimin e mbrojtjes së shtetit, si dhe duke qenë se Shqipëria ka ratifikuar statutin e Romës, duke marrë përsipër angazhime ndërkombëtare, vlerësohet se pranimi i këtyre ndryshimeve i shërben garantimit dhe mbrojtjes së shtetit të së drejtës. 

Promovimi i paqes dhe stabilitetit: Pranimi i këtyre ndryshimeve ndihmon në promovimin e paqes dhe stabilitetit, duke theksuar përkushtimin e Shqipërisë për zgjidhjen paqësore të konflikteve.

Përfshirja në rendin juridik të brendshëm të ndryshimeve të këtij statuti forcon imazhin e Shqipërisë në rrugën e integrimit drejt BE-së, duke demonstruar angazhimin e vendit për mbrojtjen e të drejtave ndërkombëtare dhe forcimin e institucioneve të drejtësisë globale. Gjithashtu me këtë projektligj synohet të përforcohet angazhimi i Shqipërisë ndaj paqes ndërkombëtare, të se drejtës ndërkombëtare dhe parimeve të Kartës së OKB-së.

Një tjetër arsye pse nevojitet miratimi i këtij projektligji lidhet me pjesëmarrjen e Shqipërisë në takimet e zhvilluara nga “Core Group”, për krijimin e gjykatës speciale për krimin e agresionit rus kundër Ukrainës. 

· Shqipëria, së bashku me shumë shtete të tjera pjesëmarrëse, ka deklaruar në Gjenevë, më 12 korrik 2023, mbështetjen e saj për krijimin e gjykatës speciale për krimin e agresionit rus kundër Ukrainës.
· Shqipëria ka marrë pjesë në cilësinë e vendit anëtar të Këshillit të Evropës në konferencën informale të ministrave të drejtësisë të Këshillit të Evropës “Drejt llogaridhënies për krimet ndërkombëtare të kryera në Ukrainë”, të zhvilluar në Vilnius, Lituani.

Me qëllim sigurimin e një mbrojtjeje më të mirë të shtetit, vlerësohet me rëndësi pranimi i ndryshimeve të statutit të Romës në lidhje me krimin e agresionit, me shtimin e nenit 8 bis, për përkufizimin e krimit të agresionit, nenit 15 bis për ushtrimin e juridiksionit të gjykatës mbi krimin e agresionit, referuar shteteve, nenit 15 ter, mbi ushtrimin e juridiksionit të gjykatës për krimin e agresionit, referuar Këshillit të Sigurimit, si dhe ndryshimin e fjalisë së parë të pikës 1, të nenit 9, dhe të pikës 3, të nenit 20, për ushtrimin e juridiksionit të gjykatës mbi këtë krim.

Shtetet anëtare të Statutit të Romës janë 125 në total, ndër të cilat shtete të BE-së Italia, Republika Çeke, Franca, Gjermania. Shteti më i fundit që ka ratifikuar Statutin e Romës është Ukraina, në gusht 2024.


· Përmbajtja e projekligjit

Projektligji përbëhet gjithsej nga 2 nene dhe teksti i Statutit me ndryshimet, i cili i bashkëlidhet projektligjit dhe është pjesë përbërëse e tij. Më konkretisht: 
 

· Neni 1 sanksionin pranimin e ndryshimeve të Statutit të Romës për Gjykatën Ndërkombëtare Penale, për krimin e agresionit, bërë në Kampala, më 11 qershor 2010, ratifikuar me ligjin nr.8984, datë 23.12.2002, sipas tekstit që i bashkëlidhet këtij ligji dhe
      është pjesë përbërëse e tij.
· Neni 2 parashikon hyrjen në fuqi të projektligjit, sipas përcaktimit në pikën 3, të nenit 84, të Kushtetutës (15 ditë pas botimit në Fletoren Zyrtare).

[bookmark: _Hlk156909352]Projektligji është i propozuar në mbështetje të neneve 78, 83, pika 1, 121, pika 1, të ligjit nr.43/2016, “Për marrëveshjet ndërkombëtare në Republikën e Shqipërisë”.

Miratimi i këtij projektligji nuk është i planifikuar në programin analitik të projektakteve të Këshillit të Ministrave, për vitin 2025.


· Vlerësimi i shkallës së përafrimit më Acquis Communautaire
Ky projektligj nuk synon përafrimin me Acquis Communautaire.
· Institucionet dhe organet që ngarkohen për zbatimin e projektaktit 
Ministria e Drejtësisë, prokuroritë dhe gjykatat janë institucionet që ngarkohen për zbatimin e projektaktit.


· Efektet financiare

Ky projektligj nuk sjell asnjë efekt financiar për buxhetin e shtetit.

Për diskutim:

1. A janë institucionet shqiptare të përgatitura për bashkëpunim të plotë me Gjykatën Ndërkombëtare? A janë të nevojshme trajnime të posaçme për gjyqtarët si rrjedhojë e miratimit të këtij ligji.
2. A parashikohet që pas miratimit të këtij projektligji të hartohen amendime në Kodin Penal për të identifikuar mospërputhjet aktuale?

